Flip Általános Szerződési Feltételek

4.sz. Melléklet Adatkezelési melléklet

Adatkezelés, adatbiztonság, jogvita esetén eljáró szervek

Tartalomjegyzék

1. [A személyes adatok kezelésének jogi háttere 3](#_Toc480374571)

[2. A személyes adatokkal kapcsolatos fogalmak és értelmezésük 3](#_Toc480374572)

[3. Szolgáltató által kezelt személyes adatok köre, az adatkezelés jogcíme, célja és az adatkezelés időtartama 4](#_Toc480374573)

[4. Az Előfizető személyes adatainak átadása 9](#_Toc480374574)

[5. Bűnüldözési, nemzetbiztonsági és honvédelmi célú adatmegőrzési kötelezettség 10](#_Toc480374575)

[6. A szolgáltatás nyújtására vonatkozó általános Szolgáltatói adatkezelési kötelezettségek 11](#_Toc480374576)

[6.1. Alapelvek 11](#_Toc480374577)

[6.2. Az üzleti titok védelme 12](#_Toc480374578)

[7. Adatbiztonság 12](#_Toc480374579)

[7.1. Internet szolgáltatás esetén irányadó speciális adatbiztonsági szabályok 13](#_Toc480374580)

[7.2. Televízió szolgáltatás esetén irányadó speciális adatbiztonsági szabályok 14](#_Toc480374581)

[7.2.1. Gyermekzár 14](#_Toc480374582)

[7.2.2. Szoftverfrissítés 14](#_Toc480374583)

[7.3. Szolgáltató kötelezettsége az adatbiztonsági követelmények megsértése esetén 14](#_Toc480374584)

[7.4. A hálózat egységességével és a szolgáltatás biztonságával kapcsolatos rendelkezések, valamint az ezekkel kapcsolatos tájékoztatási kötelezettség 16](#_Toc480374585)

[7.5. A személyes adatok automatizált feldolgozása során a Szolgáltatót terhelő további kötelezettségek 17](#_Toc480374586)

[8. A hívások megfigyelése 17](#_Toc480374587)

[9. Közös adatállomány 18](#_Toc480374588)

[10. Az adatok felhasználása közvetlen üzletszerzési, tájékoztatási, vagy piackutatási célra 19](#_Toc480374589)

[11. A telefonkönyvi, illetve a tudakozói adatkezelés speciális szabályai 19](#_Toc480374590)

[12. A forgalmi és számlázási adatok kezelése 22](#_Toc480374591)

[13. Az azonosítókijelzés és a hívásátirányítás speciális szabályai 23](#_Toc480374592)

[14. Az érintett jogai és érvényesítésük (Info tv. 14-19. §) 23](#_Toc480374593)

[15. A Szolgáltató adatvédelmi felelőse 26](#_Toc480374594)

[I. Nemzeti Média- és Hírközlési Hatóság 26](#_Toc480374595)

[II. Média- és Hírközlési Biztos 26](#_Toc480374596)

[III. Pest Megyei Kormányhivatal 27](#_Toc480374597)

[IV. JÁRÁSI (KERÜLETI) HIVATALOK 27](#_Toc480374598)

[V. Békéltető testületek 27](#_Toc480374599)

1. A személyes adatok kezelésének jogi háttere

Szolgáltató által végzett adatkezelésre különösen az alábbi jogszabályokban rögzített rendelkezések az irányadóak:

**Info. tv.**: az információs önrendelkezési jogról és az információszabadságról 2011. évi CXII. törvény.

**Akr.**: 4/2012. (I.24.) NMHH rendelet a nyilvános elektronikus hírközlési szolgáltatáshoz kapcsolódó adatvédelmi és titoktartási kötelezettségre, az adatkezelés és a titokvédelem különleges feltételeire, a hálózatok és a szolgáltatások biztonságára és integritására, a forgalmi és számlázási adatok kezelésére, valamint az azonosítókijelzésre és hívásátirányításra vonatkozó szabályokról.

**Eht.**: 2003. évi C. törvény az elektronikus hírközlésről.

**Eszr.**: 2/2015 (III.30.) NMHH rendelet az elektronikus hírközlési előfizetői szerződések részletes szabályairól.

**Eker. tv.:** az elektronikus kereskedelmi szolgáltatások, valamint az információs társadalommal összefüggő szolgáltatások egyes kérdéseiről szóló 2001. évi CVIII. törvény

**„Számviteli tv.”:** a számvitelről szóló 2000. évi C. törvény.

**A kutatás és a közvetlen üzletszerzés célját szolgáló név- és lakcímadatok kezeléséről** szóló 1995. évi CXIX. törvény.

1. A személyes adatokkal kapcsolatos fogalmak és értelmezésük

**Adatkezelés:** az alkalmazott eljárástól függetlenül a személyes adatokon végzett bármely művelet vagy a műveletek összessége, így például gyűjtése, felvétele, rögzítése, rendszerezése, tárolása, megváltoztatása, felhasználása, továbbítása, nyilvánosságra hozatala, összehangolása vagy összekapcsolása, zárolása, törlése és megsemmisítése, valamint az adatok további felhasználásának megakadályozása. Adatkezelésnek számít a fénykép-, hang- vagy képfelvétel készítése, valamint a személy azonosítására alkalmas fizikai jellemzők (pl. ujj- vagy tenyérnyomat, DNS-minta, íriszkép) rögzítése is (Info. tv. 3. § (10));

**Adatfeldolgozás:** az adatkezelési műveletek, technikai feladatok elvégzése, függetlenül a műveletek végrehajtásához alkalmazott módszertől és eszköztől, valamint az alkalmazás helyétől, feltéve hogy a technikai feladatot az adatokon végzik (Info. tv. 3. § (17));

**Adattovábbítás:** ha az adatot meghatározott harmadik személy számára hozzáférhetővé teszik (Info. tv. 3. § (11));

**Nyilvánosságra hozatal:** ha az adatot bárki számára hozzáférhetővé teszik (Info. tv. 3. § (12));

**Szolgáltató:** az a természetes vagy jogi személy, illetve jogi személyiséggel nem rendelkező szervezet, aki, vagy amely önállóan, vagy másokkal együtt az adatok kezelésének célját meghatározza, az adatkezelésre (beleértve a felhasznált eszközt) vonatkozó döntéseket meghozza és végrehajtja, vagy az általa megbízott adatfeldolgozóval végrehajtatja (Info. tv. 3. § (9));

**Adatfeldolgozó**: az a természetes vagy jogi személy, illetve jogi személyiséggel nem rendelkező szervezet, aki, vagy amely a Szolgáltató megbízásából - beleértve a jogszabály rendelkezése alapján történő megbízást is - személyes adatok feldolgozását végzi (Info. tv. 3. § (18));

**Adattörlés**: az adatok felismerhetetlenné tétele oly módon, hogy a helyreállításuk többé nem lehetséges (Info. tv. 3. § (13));

**Közvetlen üzletszerzés:** azoknak a közvetlen megkeresés módszerével végzett tájékoztató tevékenységeknek és kiegészítő szolgáltatásoknak az összessége, amelyeknek célja az érintett részére termékek vagy szolgáltatások ajánlása, hirdetések továbbítása, a fogyasztók vagy kereskedelmi partnerek tájékoztatása, üzletkötés (vásárlás) előmozdítása érdekében (A kutatás és a közvetlen üzletszerzés célját szolgáló név- és lakcímadatok kezeléséről szóló 1995. évi CXIX. törvény 2. § (4));

**Személyes adat:** az érintettel kapcsolatba hozható adat - különösen az érintett neve, azonosító jele, valamint egy, vagy több fizikai, fiziológiai, mentális, gazdasági, kulturális, vagy szociális azonosságára jellemző ismeret -, valamint az adatból levonható, az érintettre vonatkozó következtetés (Info. tv. 3. § (2)). (3) A személyes adat az adatkezelés során mindaddig megőrzi e minőségét, amíg kapcsolata az érintettel helyreállítható. Az érintettel akkor helyreállítható a kapcsolat, ha az adatkezelő rendelkezik azokkal a technikai feltételekkel, amelyek a helyreállításhoz szükségesek (Info. tv. 4. § (3)).

1. Szolgáltató által kezelt személyes adatok köre, az adatkezelés jogcíme, célja és az adatkezelés időtartama

Szolgáltatásonként (technológiánként) eltérhet a kezelt személyes adatok köre, az eltéréseket külön jeleztük a táblázatban. Amennyiben nincs külön megjelölve, hogy az adat melyik szolgáltatáshoz tartozik, úgy minden szolgáltatás esetében értelmezett.

| A személyes adat megnevezése | Az adatkezelés jogcíme | Az adatkezelés célja | Az adatkezelés időtartama |
| --- | --- | --- | --- |
| Természetes személy Előfizető születési neve, születési helye, és ideje, anyja neve, valamint címe (lakóhelye, tartózkodási helye)  Természetes személy e-mail címe | a) Eszr.  b) Eht. 157. § (10);  Eht. 159/A § (1) a)  c) Számviteli tv.  d) Az érintett hozzájárulása  e) Az érintett hozzájárulása | a) Számlázás, díjak beszedése, szerződés figyelemmel kísérése;    b) Hatósági adatszolgáltatás;  c) Számviteli törvény szerinti bizonylat kiállítása és megőrzése.  d) Tudakozói és telefonkönyvi megjelentetés az Előfizető rendelkezésének megfelelően;  e) Kapcsolattartás, hozzájárulás esetén közvetlen üzletszerzés. | a) Szerződés megszűnését követő 1 év (elévülés) + 30 nap;  b) Szerződés megszűnését követő 1 év/elévülés + 30 nap;  c) A szerződés megszűnését követő 8 év 30 nap.  d) Tudakozói megjelenés esetén az Előfizető visszavonó nyilatkozata esetén a tudakozó a bejelentést követő 8. nap nem ad felvilágosítást az érintett adatokról.  e) A hozzájárulás visszavonását követő egy évig/elévülésig. |
| Az Előfizető születési helye és ideje, az Előfizető anyja neve | a) Eszr.  b) Eht. 157. § (10) bekezdés, 159/A § (1) a)  c) Számviteli tv. | a) Számlázás, díjak beszedése, szerződés figyelemmel kísérése;  b) Hatósági adatszolgáltatás;  c) Számviteli törvény szerinti bizonylat kiállítása és megőrzése. | a) Szerződés megszűnését követő 1 év (elévülés) + 30 nap;  b) Szerződés megszűnését követő 1 év/elévülés + 30 nap;  c) A szerződés megszűnését követő 8 év + 30 nap. |
| Korlátozottan cselekvőképes természetes személy esetén a törvényes képviselő 1-2. pont alatti adatai. | a) Eszr.  b) Eht. 157. § (10), 159/A § (1) a) pont  c) Számviteli tv. | a) Számlázás, díjak beszedése, szerződés figyelemmel kísérése,  b) Hatósági adatszolgáltatás;  c) Számviteli törvény szerinti bizonylat kiállítása és megőrzése. | a) Szerződés megszűnését követő 1 év (elévülés) + 30 nap;  b) Szerződés megszűnését követő 1 év /elévülés+ 30 nap;  c) A szerződés megszűnését követő 8 év + 30 nap. |
| Cselekvőképességet kizáró gondnokság alá helyezett nagykorú természetes személy gondnokának neve, lakóhelye, tartózkodási helye, születési neve, anyja neve, születési helye és ideje | a) Ptk. 2:22. §  Eszr.  b) Eht. 157. § (10), Eht. 159/A. § (1) a) pont,  c) Számviteli tv. | a) Számlázás, díjak beszedése, szerződés figyelemmel kísérése;  b) Hatósági adatszolgáltatás;  c) Számviteli törvény szerinti bizonylat kiállítása és megőrzése. | a) Szerződés megszűnését követő 1 év (elévülés) + 30 nap;  b) Szerződés megszűnését követő 1 év/elévülés + 30 nap;  c) A szerződés megszűnését követő 8 év + 30 nap. |
| Az Előfizető számlázási címe (ha eltér a lakhelytől) és bankszámlaszáma | a) Eszr.  b) Eht. 157. § (10), Eht. 159/A. § (1) a),  c) Számviteli tv. | a) Számlázás, díjak beszedése, szerződés figyelemmel kísérése;  b) Hatósági adatszolgáltatás;  c) Számviteli törvény szerinti bizonylat kiállítása és megőrzése. | a) Szerződés megszűnését követő a) 1 év (elévülés) + 30 nap;  b) Szerződés megszűnését követő 1 év/elévülés + 30 nap;  c) A szerződés megszűnését követő 8 év + 30 nap. |
| Az Előfizetői hozzáférési pont létesítési címe (ha eltér a lakhelytől/tartózkodási helytől) | a) Eszr.  b) Eht. 157. § (10) , Eht. 159/A. § (1) a) | a) Számlázás, díjak beszedése, szerződés figyelemmel kísérése;  b) Hatósági adatszolgáltatás. | a) Szerződés megszűnését követő 1 év (elévülés) + 30 nap;  b) Szerződés megszűnését követő 1 év/elévülés + 30 nap. |
| Kapcsolattartó személy neve és telefonszáma | Kapcsolattartó hozzájárulása | Az Előfizetői szerződés teljesítésének az elősegítésére irányuló együttműködés, illetve az Előfizetői szerződés figyelemmel kísérése. | Az Előfizetői szerződés megszűnését követően az adat kezelésével összefüggésben a szerződésből eredő követelés elévüléséig, vagy a hozzájáruló nyilatkozat visszavonását követő 1 évig/elévülésig. |
| Nem természetes személy Előfizető esetén az alkalmazott (tag) neve (amennyiben a létesítést az Előfizető az alkalmazott/tag által használt helyiségbe kéri) | Az alkalmazott/tag hozzájárulása | Az Előfizetői szerződés teljesítésének az elősegítésére irányuló együttműködés, illetve az Előfizetői szerződés figyelemmel kísérése. | Az Előfizetői szerződés megszűnéséig + elévülés. Vagy az alkalmazott (tag) hozzájárulásának a visszavonását követő 1 évig/elévülésig. |
| Az elszámolási időszakban elszámolható összes egység száma | a) Eht. 157. § (2) d)  b) Eht. 157. § (10)  c) Számviteli tv. | a) Számlázás, díjak beszedése, szerződés figyelemmel kísérése;  b) Hatósági adatszolgáltatás;  c) Számviteli törvény szerinti bizonylat kiállítása és megőrzése. | a) Szerződés megszűnését követő 1 év (elévülés) + 30 nap;  b) az érintett követelés elévüléséig + 30 nap;  c) A szerződés megszűnését követő 8 év + 30 nap. |
| a) A díjfizetéssel és a díjtartozással összefüggő adatok  b) A bruttó 20.000,- Ft-ot meghaladó összegű tartozásra vonatkozó adatok | aa) Eht. 157. § (2) h)  ab) Eht. 157. § (10) bekezdés  2013. évi V. törvény (Ptk.) 6:22. § (1) bekezdés;  Európai Parlament és Tanács 1995. október 24-i 95/46/EK Irányelv 7. cikk f) pontja | aa) Számlázás, díjak beszedése, szerződés figyelemmel kísérése;  ab) Hatósági adatszolgáltatás.  Nagy összegű tartozások felhalmozásának elkerülése, fizetőképesség vizsgálat lefolytathatósága, a Szolgáltató jogos érdekeinek a védelme | aa) Szerződés megszűnését követő 1 év (elévülés) + 30 nap;  ab) Az érintett követelés elévüléséig + 30 nap;  A követelés esedékessé válásától számított 5 év |
| Az állomás száma vagy egyéb azonosítója | a) Eht. 157. § (2) b)  b) Eht. 159/A. § (1) b), 157. § (10) | a) Számlázás, díjak beszedése, szerződés figyelemmel kísérése,  b) Hatósági adatszolgáltatás | a) Szerződés megszűnését követő 1 év (elévülés) + 30 nap.  b) Szerződés megszűnését követő 1 év + 30 nap. |
| Az szolgáltatás igénybevételének időpontja és időtartama, illetőleg a továbbított adat terjedelme, díjazást befolyásoló egyéb jellemzői | a) Eht. 157. § (2) f) és g)  b) Eht. 157. § (10) és Eht. 159/A § (1) d) pont  c) Számviteli tv. | a) Számlázás, díjak beszedése, szerződés figyelemmel kísérése;  b) Hatósági adatszolgáltatás;  c) Számviteli törvény szerinti bizonylat kiállítása és megőrzése | a) Szerződés megszűnését követő 1 év (elévülés) + 30 nap;  b) Szerződés megszűnését követő 1 év/elévülés + 30 nap;  c) A szerződés megszűnését követő 8 év + 30 nap. |
| Tartozás hátrahagyása esetén az Előfizetői szerződés felmondásának az eseményei | a) Eht. 157. § (2) i)  b) Eht. 157. § (10) | a) Számlázás, díjak beszedése, szerződés figyelemmel kísérése;  b) Hatósági adatszolgáltatás. | a) Szerződés megszűnését követő 1 év (elévülés) + 30 nap;  b) az érintett követelés elévülésig + 30 nap. |
| Az Előfizető és felhasználók részéről igénybe vehető egyéb, nem elektronikus hírközlési szolgáltatásra, különösen annak számlázására vonatkozó adatok | Eht. 157. § (2) j)  Eht. 157. § (10)  Számviteli tv. | a) Számlázás, díjak beszedése, szerződés figyelemmel kísérése;  b) Hatósági adatszolgáltatás;  c) Számviteli törvény szerinti bizonylat kiállítása és megőrzése. | a) Szerződés megszűnését követő 1 év (elévülés) + 30 nap;  b) Az érintett követelés elévüléséig + 30 nap;  c) A szerződés megszűnését követő 8 év + 30 nap. |
| Az Előfizetői szolgáltatás igénybevételéhez jogellenesen alkalmazott – így különösen a tulajdonosa által letiltott – Előfizetői végberendezések használatára, illetve annak kísérletére vonatkozóan a Szolgáltató elektronikus hírközlő hálózatában keletkező adatok. | a) Eht. 157. § (2) k)  b) Eht. 157. § (10) | a) Számlázás, díjak beszedése, szerződés figyelemmel kísérése;  b) Hatósági adatszolgáltatás. | a) Szerződés megszűnését követő 1 év (elévülés) + 30 nap;  b) Az érintett követelés elévüléséig + 30 nap. |
| A fent említett Előfizetői és számlázási adatok (Eht. 157. § (2) bekezdés) | Eht. 157. § (4) bekezdése szerint az Előfizető hozzájárulása | Üzleti ajánlatok kidolgozása, saját piackutatási tevékenység ellátása elektronikus címtár létrehozatala és működtetése. | Az ügyfél hozzájárulásának a visszavonásáig, vagy a szerződés megszűnéséig + 8 nap. |
| A Közös adatállomány keretében jogszabályban előírt adatok  Az Előfizető születési neve, születési ideje, helye, anyja neve, lakóhelye/tartózkodási helye/székhelye, cégjegyzékszáma/más nyilvántartási száma | Eht. 158. § | Az elektronikus hírközlési Szolgáltatók a díjfizetési, illetőleg a szerződésből eredő egyéb kötelezettségek kijátszásának megelőzése, illetve a 118. § (4) bekezdésében meghatározott feltételek fennállása esetén a szerződéskötés megtagadása | A közös adatállományba kerülést kiváltó eseményt követő 1 év, vagy elévülés. Amint megszűnnek az adatok jogszerű kezelésének vagy átadásának feltételei, a Szolgáltató köteles haladéktalanul intézkedni az Előfizető adatainak a közös adatbázisból történő törlése iránt, és értesítést küldeni a korábban értesített Szolgáltatóknak és az érintett Előfizetőnek a törlés tényéről. |
| Telefonszolgáltatás esetén a számhordozást kérő természetes személy azonosításához szükséges, az alábbi okiratokban, okmányokban foglalt adatokat:  a) magyar állampolgár: személyazonosító igazolvány és lakcímet igazoló hatósági igazolvány,  b) nem magyar állampolgár: útlevél és lakcímet igazoló tartózkodási engedély, vagy más hatósági igazolvány, valamint az Előfizető döntése és hozzájárulása alapján olyan hatósági igazolvány vagy engedély, amely alapján az Előfizetői szerződés megkötésekor azonosította. | 2/2012 NMHH rendelet 5§ | Amennyiben a számhordozási eljárásban a a Szolgáltató az átvevő Szolgáltató, a számhordozást kérő természetes személy azonosítása. | Egyszeri azonosítás. |
| Vezetékes szolgáltatás egyéni Előfizetője esetén az Előfizető iskolai végzettsége, szakképesítése, foglalkozása stb.  Bármely Előfizető saját használatában lévő mobilhívószáma, e-mail címe, webcíme | Az Előfizető/használó hozzájárulása | Tudakozói és telefonkönyvi megjelentetés az Előfizető rendelkezésének megfelelően (az e-mail cím és web cím csak a tudakozóban). | Tudakozói megjelenés esetén az Előfizető visszavonó nyilatkozata esetén a tudakozó a bejelentést követő 8. nap nem ad felvilágosítást az érintett adatokról. |
| Telefonszolgáltatás esetén a hívó és hívott Előfizetői számok | Eht. 157. § (2) bekezdés e) pont  b) Eht. 159/A. § (1) bekezdés d) pont, 157. § (10) | a) Számlázás, díjak beszedése, szerződés figyelemmel kísérése,  b) Hatósági adatszolgáltatás | a) Az adott számlakövetelés elévülése + 30 nap.  b) Szerződés megszűnését követő 1 év/elévülés + 30 nap. |
| Telefonszolgáltatás esetén Hívásátirányítás és hívástovábbítás esetén a hívásfelépítésben részt vevő köztes Előfizetői vagy felhasználó számok | Eht. 159/A. § (1) bekezdés d) pont | Hatósági adatszolgáltatás | Az adat keletkezésétől számított 1 év + 30 nap. |

Az adatkezelési határidő lejártát követő 30 napos időtartam a lejárt adatkezelési határidejű adatok anonimizálására/törlésére vonatkozik.

A hűség (lojalitás) program keretében a Szolgáltató a forgalmazási aktivitással és fizetési készséggel kapcsolatos adatokat a hűségprogram nyilvánosan elérhető szabályzatában foglalt célból és az ott rögzített időtartamig kezeli.

Az Előfizető hozzájáruló nyilatkozatának módosítására, illetőleg visszavonására a Törzsrész 11. pontja ad iránymutatást.

1. Az Előfizető személyes adatainak átadása

Az Előfizető személyes adatai átadhatóak:

1. azoknak, akik a Szolgáltató megbízása alapján a számlázást, a követelések kezelését, a forgalmazás kezelését, illetőleg az ügyfelek tájékoztatását végzik (Eht 157. § (9) a));
2. bármely országos tudakozó Szolgáltatóknak - az Előfizető hozzájárulásától függően - az Előfizető nevét, lakcímének a Szolgáltatóval nyilvánosságra hozatal céljából közölt részét és kapcsolási számát. Az átadott információk csak az egyetemes tudakozó szolgáltatáshoz használhatók fel (Eht. 146. § (2));
3. a számlázási és forgalmazási jogviták rendezésére a Szolgáltató megbízása alapján jogi képviselő valamint jogszabály alapján jogosult szervek részére (Eht. 157. § (9) b));
4. az adatkérésre külön törvény szerint jogosult nyomozó hatóság, ügyészség, bíróság, valamint nemzetbiztonsági szolgálat törvényben meghatározott feladatai ellátásának biztosítása céljából kérelemre (Eht. 157. § (10));
5. a bírósági végrehajtásról szóló törvény előírásai szerint a végrehajtónak (Eht. 157. § (9) c));
6. ha az érintett elháríthatatlan okból nem képes hozzájárulását megadni, az érintett vagy más személy létfontosságú érdekeinek védelme, vagy a személyek életét, testi épségét, vagy javait fenyegető veszély elhárítása, vagy megelőzése érdekében az adatok megismerésére külön törvényben felhatalmazott szerv kérelme alapján a felhatalmazott szerv részére (Eht. 157. § (9) d), és az Info. tv. 6. § (2));
7. a pénzügyi közvetítőrendszer felügyeletével kapcsolatos feladatkörében eljáró Magyar Nemzeti Banknak a bennfentes kereskedelem, piacbefolyásolás, engedély nélküli szolgáltatás végzése ügyében, a nettó „short” pozícióra vonatkozó bejelentési és közzétételi kötelezettség elmulasztása, a „short” ügyletkötési korlátozások ügyében, illetve vállalatfelvásárlásra vonatkozó szabályok betartásának ellenőrzése érdekében indított eljárás keretében (Eht. 157. § (8) bekezdés szerint);
8. a tisztességtelen piaci magatartás és a versenykorlátozás tilalmáról szóló 1996. évi LVII. törvény 11. §-ában, vagy 21. §-ában, illetve az Európai Unió működéséről szóló szerződés 101., vagy 102. cikkében foglalt tilalom megsértése miatt, valamint a fogyasztókkal szembeni tisztességtelen kereskedelmi gyakorlat tilalmáról szóló 2008. évi XLVII. törvény melléklete 26. pontjának megsértése miatt versenyfelügyeleti eljárást folytató Gazdasági Versenyhivatalnak az Eht. 157. § (8a) bekezdésében foglaltak szerint;
9. a fogyasztóvédelmi hatóságnak az Eht. 157. § (9) bekezdése szerint;
10. a szabálysértési hatóságok számára (a segélyhívó számok rendeltetéstől eltérő igénybevétele esetén a segélyhívószámra kezdeményezett hívó telefonszám vonatkozásában az Előfizető családi neve és utóneve, születési helye és ideje, anyja születési családi és utóneve, lakcíme és értesítési címe, vagy a nem természetes személy Előfizető esetén annak cégneve, székhelye, telephelye, képviselőjének családi neve és utóneve) az Eht. 157. § (11) bekezdése szerint;
11. az Előfizető előzetes beleegyezésével közvélemény kutatás céljából közvélemény kutató cégeknek (Eht 157. § (4) bekezdés);
12. az Eht. 158. §-a szerint közös adatállományba a 158. § alapján arra jogosult elektronikus hírközlési Szolgáltatóknak (részletek a 9. pont alatt).
13. 2003. évi C. törvény 146. §-a alapján - összhangban a Nemzeti Média és Hírközlési Hatóság 2015. november 16-án kelt határozatával – a tudakozói adatbázis átadása más tudakozószolgáltatóknak (Kapitol Société Anonyme elnevezésű belga cég online tudakozó szolgáltatása számára (Infobel).

Szolgáltató az Info. tv. alapján jogosult a szolgáltatás nyújtásához igénybe vett megbízottjainak, alvállalkozóinak az adatvédelmi szabályok betartása és titoktartási kötelezettség vállaltatása mellett – kizárólag a szolgáltatás nyújtásához szükséges adatokat – adatfeldolgozás céljából átadni. Az adatfeldolgozónak történő adatátadás nem minősül az Info. tv. szerinti adattovábbításnak (Info. tv. 3. § 11. és 22. pontja), így nincs szükség rá az Előfizető hozzájárulására, vagy más jogcímre.

1. Bűnüldözési, nemzetbiztonsági és honvédelmi célú adatmegőrzési kötelezettség

A Szolgáltató - az adatkérésre külön törvény szerint jogosult nyomozó hatóság, ügyészség, bíróság, valamint nemzetbiztonsági szolgálat törvényben meghatározott feladatai ellátásának biztosítása céljából, a kérelmükre történő adatszolgáltatás érdekében - megőrzi az elektronikus hírközlési szolgáltatás Előfizető, illetve felhasználó általi igénybevételével kapcsolatos, az érintett elektronikus hírközlési szolgáltatás nyújtásával összefüggésben a Szolgáltató által előállított, vagy kezelt alábbi adatokat:

1. telefon-, internet hozzáférési szolgáltatás, internetes telefon-, internetes levelezési szolgáltatás, illetve ezek kombinációja esetén az Előfizető születési neve, lakóhelye, tartózkodási helye, vagy székhelye, számlázási címe, számlaszáma, Előfizető anyja születési neve, Előfizető születési helye és ideje, illetve a korlátozottan cselekvőképes Előfizető törvényes képviselőjének ezen adatai, Üzleti Előfizető esetén cégjegyzékszám és pénzforgalmi számlaszáma;
2. telefon szolgáltatás, internet hozzáférési szolgáltatás, internetes telefon-, internetes levelezési szolgáltatás, illetve ezek kombinációja esetén az Előfizetői, felhasználói végberendezés, vagy Előfizetői hozzáférési pont hívószáma, vagy egyéb, az Előfizető, felhasználó egyedi azonosításához szükséges - az Előfizetői szerződésben rögzített, vagy a Szolgáltató által egyéb módon az Előfizetőhöz, felhasználóhoz rendelt - állandó műszaki-technikai azonosítók;
3. helyhez kötött telefonszolgáltatás, helyhez kötött internet hozzáférési szolgáltatás, illetve ezek kombinációja esetén az Előfizetői, felhasználói végberendezés vagy Előfizetői hozzáférési pont létesítési címe és típusa;
4. telefon szolgáltatás, internet hozzáférési szolgáltatás, internetes telefon-, internetes levelezési szolgáltatás, illetve ezek kombinációja esetén a kommunikációban részt vevő Előfizetők, felhasználók hívószámai, egyedi műszaki-technikai azonosítói, felhasználói azonosítói, az igénybe vett elektronikus hírközlési szolgáltatás típusa, a kommunikáció dátuma, kezdő és záró időpontja;
5. telefon szolgáltatás, illetve ezek kombinációja igénybevételénél alkalmazott hívásátirányítás és hívástovábbítás esetén a hívásfelépítésben részt vevő köztes Előfizetői vagy felhasználói hívószámok;
6. internetes elektronikus levelezési, internetes telefonszolgáltatás, illetve ezek kombinációja esetén a szándékolt címzett irányában megkezdett kommunikációra vonatkozóan a d) pont szerinti adatok;
7. internet hozzáférési, internetes elektronikus levelezési, internetes telefonszolgáltatás, illetve ezek kombinációja esetén az elektronikus hírközlési szolgáltatás típusa és a szolgáltatás Előfizető vagy felhasználó általi igénybevételének dátuma, kezdő és záró időpontja, az igénybevételnél használt IP cím, felhasználói azonosító, hívószám;
8. internet hozzáférési, internetes elektronikus levelezési, internetes telefonszolgáltatás, illetve ezek kombinációja során az Előfizetők, felhasználók egyedi műszaki-technikai azonosítóinak az elektronikus hírközlési Szolgáltató általi bármely átalakításának követéséhez szükséges adatok (IP cím, portszám) (Eht. 159/A. § (1)).

A Szolgáltató a fenti adatszolgáltatási kötelezettség teljesítése érdekében az a-[c) pontja](http://www.opten.hu/loadpage.php?dest=OISZ&twhich=58036#sid937216) szerinti adatokat az Előfizetői szerződés megszűnését követő, a [d)](http://www.opten.hu/loadpage.php?dest=OISZ&twhich=58036#sid937728)-[h pontjaiban](http://www.opten.hu/loadpage.php?dest=OISZ&twhich=58036#sid941312) meghatározott adatokat azok keletkezését követő egy évig őrzi meg.

A jelen pont szerinti megőrzési kötelezettség kiterjed a sikertelen hívások során előállított, vagy kezelt adatokra is, melyek megőrzési ideje az adatok keletkezését követő fél év. (Eht. 159/A. § (3))

1. A szolgáltatás nyújtására vonatkozó általános Szolgáltatói adatkezelési kötelezettségek
   1. Alapelvek

A Szolgáltató az elektronikus hírközlési szolgáltatásra irányuló szerződés létrehozatala, tartalmának meghatározása, módosítása, teljesítésének figyelemmel kísérése, az abból származó díjak számlázása, valamint az azzal kapcsolatos követelések érvényesítése céljából kezelheti a felhasználó, illetve Előfizető azonosításához szükséges és elégséges személyes adatot (Eht. 154 § (1)).

A Szolgáltató a díjak számlázása céljából kezelheti az elektronikus hírközlési szolgáltatás igénybevételével kapcsolatos olyan személyes adatot, amely a díj meghatározásához és a számlázáshoz szükséges és elégséges, így különösen a szolgáltatás igénybevételének időpontjára, időtartamára és helyére vonatkozó adatot (Eht. 154 § (2)).

A Szolgáltató a szolgáltatás nyújtása céljából kezeli az azonosító és egyéb személyes adaton túl azon személyes adatot, amely a szolgáltatás nyújtásához műszakilag elengedhetetlenül szükséges (Eht. 154 § (3)).

A Szolgáltató csak úgy választhatja meg, és minden esetben úgy üzemeltetheti az elektronikus hírközlési szolgáltatás nyújtása során alkalmazott elektronikus hírközlő eszközöket, hogy biztosítani tudja, hogy személyes adat kezelésére csak akkor kerüljön sor, ha ez a szolgáltatás nyújtásához és a jelen ÁSZF-ben meghatározott egyéb célok teljesüléséhez elengedhetetlenül szükséges (Eht. 154 § (4)).

A Szolgáltató a kezelt személyes adatot az adatkezelésről való tudomásszerzését követően haladéktalanul törli, ha a Szolgáltatónál valamely, előző pontokban nem említett célból történő adatkezelésre került sor (Eht. 154 § (5)).

Az elektronikus hírközlési szolgáltatás nyújtása nem tehető függővé az igénybevevőnek valamely, fentiekben nem említett célból történő adatkezeléshez való hozzájárulásától (Eht. 154 § (6)).

* 1. Az üzleti titok védelme

Szolgáltató, Előfizető vállalják, hogy az Előfizetői szerződéssel annak teljesítésével kapcsolatban tudomásukra jutott minden információt, mint üzleti titkot szigorúan bizalmasan kezelnek. Üzleti titok a gazdasági tevékenységhez kapcsolódó minden olyan tény, információ, megoldás, vagy adat, amelynek nyilvánosságra hozatala, illetéktelenek által történő megszerzése, vagy felhasználása a jogosult jogszerű pénzügyi, gazdasági, vagy piaci érdekeit sértené, vagy veszélyeztetné.

Az így megszerzett információt külső, harmadik személyek részére csak a másik Fél erre vonatkozó kifejezett és előzetes írásbeli engedélye alapján teheti bármilyen módon hozzáférhetővé.

A Szolgáltató titoktartási kötelezettsége szempontjából nem minősül illetéktelen harmadik személynek a Deutsche Telekom AG. (DTAG). A Magyar Telekom Csoport tagvállalatai tekintetében nem minősül illetéktelen harmadik személynek a:

* Dataplex Infokommunikációs Infrastruktúra Szolgáltató és Ingatlanhasznosító Kft.
* IQSYS Informatikai és Tanácsadó Zrt.
* KFKI Rendszerintegrációs Zrt.
* Pro-M Professzionális Mobilrádió Zrt.
* Daten Kontor Csoport
* ISH Informatika Kft
* •A fenti társaságok általános jogutóda, jogutódai.

A szerződésszegő fél a titoktartási kötelezettség megsértése esetén a jogosult felmerült igazolt teljes kárát köteles megtéríteni.

1. Adatbiztonság

A Szolgáltató az adatkezelési műveleteket úgy tervezi meg és hajtja végre, hogy az Info. tv. és az adatkezelésre vonatkozó más szabályok alkalmazása során biztosítja az érintettek magánszférájának védelmét. Szolgáltató gondoskodik az adatok biztonságáról, továbbá megteszi azokat a technikai és szervezési intézkedéseket, és kialakítja azokat az eljárási szabályokat, amelyek az Info. tv., valamint az egyéb adat- és titokvédelmi szabályok érvényre juttatásához szükségesek (Info. tv. 7. § (1)-(2)).

A Szolgáltató az adatokat megfelelő intézkedésekkel védi különösen a jogosulatlan hozzáférés, megváltoztatás, továbbítás, nyilvánosságra hozatal, törlés vagy megsemmisítés, valamint a véletlen megsemmisülés és sérülés, továbbá az alkalmazott technika megváltozásából fakadó hozzáférhetetlenné válás ellen. A különböző nyilvántartásokban elektronikusan kezelt adatállományok védelme érdekében a Szolgáltató megfelelő technikai megoldással biztosítja, hogy a nyilvántartásokban tárolt adatok közvetlenül ne legyenek összekapcsolhatók és az érintetthez rendelhetők. A Szolgáltató nem terheli az előző mondatban írt kötelezettség, ha a nyilvántartásokban tárolt adatok összekapcsolását, vagy az érintettekhez való rendelését törvény lehetővé teszi (Info. tv. 7. § (3)-(4)).

Szolgáltató vállalja, hogy az egyes, személyes adatokat kezelő informatikai rendszereihez csak a megfelelő szintű hozzáférés-jogosultsággal rendelkező személyek férhetnek hozzá, és üzemeltethetik. Megfelelő szintű hozzáférés-jogosultságnak tekinthető az a hozzáférés, aminek a terjedelme igazodik az ún. “need to know” elvhez, melynek lényege, hogy kizárólag olyan terjedelmű hozzáférés engedélyezhető, amely a munka elvégzéséhez elengedhetetlenül szükséges, és csak olyan személy részére, akinek az adatok kezelése/feldolgozása a munkaköri feladata. A hozzáférés-jogosultságokat, valamint azok felhasználását Szolgáltató meghatározott rendszerességgel felülvizsgálja.

Az Előfizető köteles minden tőle elvárhatót megtenni személyes adatainak, különösen a Szolgáltató által nyújtott szolgáltatások igénybevételéhez szükséges bejelentkezési azonosító, illetve jelszó/jelszavak védelme érdekében. Az Előfizető felelősséggel tartozik minden olyan eseményért, tevékenységért, mely bejelentkezési azonosítójának, illetve jelszavának felhasználásával valósult meg.

A szolgáltatás igénybevételének és használatának szerződésszerű teljesítését, így biztonságát szolgálja, ha a belépési jelszót az Előfizetők időről időre megváltoztatják. Amennyiben a jelszó idegen, harmadik személyek tudomására jutott, vagy juthat, úgy a jelszót haladéktalanul meg kell változtatni.

A jelszó megváltoztatására – minden költség nélkül - a www.telekom.hu weboldalon nyílik lehetőség. A Szolgáltató a jelszó változtatását az önkiszolgáló felületeken díjmentesen biztosítja, egyéb esetekben (Telefonos ügyfélszolgálaton kezelő segítségével és személyes megjelenés esetén) díjköteles.

1. Internet szolgáltatás esetén irányadó speciális adatbiztonsági szabályok

A jelszó illetéktelen harmadik személyek számára történő hozzáférhetővé tételét számítógépes vírus is eredményezheti. Léteznek olyan vírusok, amelyek nem törölnek adatokat, ellenben ismeretlen címzettek részére továbbítják az Előfizetői jelszavakat. A legtöbb vírus e-mail-hez csatolt „programfile”-ban jut el az Előfizetőkhöz. Ennek elkerülése érdekében javasolt, hogy minden olyan „programfile”-t a dokumentum megnyitása nélkül töröljön az Előfizető, amely e-mail-ben ismeretlen címről érkezik. A Szolgáltató a vírusok kiszűrése érdekében letölthető vírusirtó program telepítését javasolja az Előfizetők számára.

A Szolgáltató időről időre központosított vírusirtó megoldást alkalmazhat, melynek során a Szolgáltató által használt vírusirtó program a vírusos levelekből a rendszer által felismert vírusok irtását elvégzi, és az irtás megtörténtének tényét e-mail-ben jelzi a címzettnek. Ha a talált vírus a program által nem írtható, úgy az eredeti csatolt file nevéhez további kiterjesztést hozzáadva a program csatol egy file-t, amelyben jelezzük a címzettnek, hogy az eredeti csatolt file vírussal fertőzött volt. Az utóbbi esetben az eredeti csatolmányt töröljük.

A szolgáltatás igénybevételével továbbított küldemények titkosságát és a személyes adatok biztonságát fenyegető technológiák alkalmazása során elsősorban a belépési azonosítók és a jelszavak titokban tartása kerül veszélybe. A megfelelő védekezés hatásos eszköze a személyi tűzfal-szoftverek használata, melyek minden, az internetről érkező, az Előfizető számítógépére küldött hálózati adatot ellenőriznek. Amennyiben azokat a felhasználó nem kérte, a program jelzést ad, illetve megakadályozza ezen adatok bejutását a számítógépre.

Személyi tűzfal-szoftver letölthető a www.origo.hu/szoftverbazis internetes oldalról, ahol egyben a választott szoftver felhasználásával kapcsolatos minden további információ is rendelkezésre áll.

A Szolgáltató külön díj fizetése ellenében az Előfizető adatait, számítógépét védő, biztonságos internetezést lehetővé tevő egyéb szoftveres megoldást is kínálhat az Előfizető számára, mely hatékony védelmet nyújt az ügyfél számítógépére történő külső behatolások, vírusok ellen. A szolgáltatásról bővebben a www.telekom.hu oldalon nyújt tájékoztatást a Szolgáltató.

A Szolgáltató nem vállal felelősséget a behívó szám rajta kívül álló okból való megváltozásáért (lehetnek olyan vírusok illetve egyéb programok, amelyek azt változtatják meg), valamint az Előfizető által látogatott oldalakon található egyes programok által okozott károkért.

1. Televízió szolgáltatás esetén irányadó speciális adatbiztonsági szabályok
2. Gyermekzár

A Gyermekzár (PIN kódos védelem) funkciója segítségével az Előfizetőnek lehetősége van egy négyjegyű PIN kód segítségével bizonyos tartalmakat letiltani, az arra fel nem jogosítottak számára hozzáférhetetlenné tenni. A PIN kódot az Előfizető adhatja meg a TV megfelelő menüpontjában, s azt bármikor lehetősége van megváltoztatni. A kód segítségével védetté tehetőek bizonyos csatornák, de az Előfizetőnek lehetősége van meghatározott  korhatár szerinti besorolású tartalmakat is zárolni. További lehetőség a kód segítségével a Videotékában történő vásárlást és a fizetős szolgáltatások elérését is letiltani.

1. Szoftverfrissítés

A Szolgáltató a szolgáltatás minőségi javulásának, illetve a szolgáltatással elérhető funkciók bővítésének érdekében bizonyos időközönként az IPTV vevőegységen futó szoftvert a szolgáltatás részeként frissíti. A szoftverfrissítés a vevőegység kikapcsolt állapotában — amennyiben az adott időpontban nincs futó alkalmazás — automatikusan történik. Ha a szolgáltatás használatban van, úgy a rendszer felajánlja az Előfizetőnek, hogy a szoftver frissítése csak egy későbbi időpontban történjen meg. A szoftverfrissítéssel kapcsolatban az Előfizetőt semmilyen kötelezettség nem terheli.

1. Szolgáltató kötelezettsége az adatbiztonsági követelmények megsértése esetén

A személyes adatok megsértésének az észlelése esetén a Szolgáltató haladéktalanul bejelenti azt a Nemzeti Média és Hírközlési Hatóságnak (Hatóság). A Szolgáltató olyan nyilvántartást vezet a személyes adatok megsértésének eseteiről, amely tartalmazza az ilyen esetek lényeges körülményeit, hatásait, valamint a Szolgáltató által megtett korrekciós intézkedéseket is. A nyilvántartás csak az említett cél eléréséhez szükséges információkat tartalmazza (Eht. 156 § (3) és (4)).

Az Előfizetői személyes adatok megsértését jelenti a nyilvánosan elérhető elektronikus hírközlési szolgáltatások nyújtásával összefüggésben továbbított, tárolt, vagy más egyéb módon kezelt vagy feldolgozott személyes adatok véletlen, vagy jogellenes kezelése vagy feldolgozása, így különösen megsemmisítése, elvesztése, módosítása, jogosulatlan felfedése, nyilvánosságra hozatala, vagy az azokhoz való jogosulatlan hozzáférés (Eht. 156. § (2)).

Ha a személyes adatok megsértése várhatóan hátrányosan érinti az Előfizető, vagy más magánszemély személyes adatait, vagy magánéletét, akkor a Szolgáltató erről az Előfizetőt, vagy magánszemélyt is indokolatlan késedelem nélkül értesíti (Eht. 156. § (5)).

A Szolgáltató a személyes adatok megsértését az észlelést követően az Akr. 5. § (2)-(10) bekezdésében foglalt feltételek szerint elektronikus úton a Hatóságnak is bejelenteni.

Az értesítést a Szolgáltató a személyes adatok megsértésének észlelése után indokolatlan késedelem nélkül, de legfeljebb 24 órán belül, olyan kommunikációs eszközzel köteles teljesíteni, amely biztosítja az információ gyors célba érését és amely a tudomány és a technika mindenkori állása szerint megfelelően biztonságos. Ilyen kommunikációs eszköznek kell tekinteni különösen az elektronikus levélben, vagy telefonon, vagy rövid szöveges üzenetben, valamint a Szolgáltató honlapján közzétett tájékoztatást. Nem szükséges a honlapon történő tájékoztatás, ha a személyes adatok megsértése az érintett Szolgáltató Előfizetőinek 0,01%-ánál kevesebb Előfizetőt érint (Akr. 5. § (12)).

A személyes adatok megsértéséről szóló értesítést világosan és közérthetően kell megfogalmazni. Az értesítés kizárólag a személyes adatok megsértésével kapcsolatos információkat tartalmazhat és más tárgyú tájékoztatással nem kapcsolható össze, nem használható fel új, vagy kiegészítő szolgáltatások népszerűsítésére, vagy reklámozására. (Akr. 5. § (13))

Ha a Szolgáltató nem tudja azonosítani a 24 órás határidőn belül azokat a felhasználókat, vagy más magánszemélyeket, akiket a személyes adatok megsértése várhatóan hátrányosan érint, a Szolgáltató ezeket a személyeket a megadott határidőn belül országos napilap útján közzétett hirdetményben is értesítheti. Ezen értesítés megtételétől függetlenül a Szolgáltatónak továbbra is minden ésszerű erőfeszítést meg kell tennie az érintett felhasználók és más magánszemélyek azonosítására és értesítésére (Akr. 5. § (14)).

Amennyiben a Szolgáltató az elektronikus hírközlési szolgáltatást részben, vagy egészben olyan más vállalkozástól bérelt, vagy bármilyen más formában igénybe vett eszközökkel, vagy szolgáltatásokkal valósítja meg, amely nem áll közvetlen Előfizetői szerződéses jogviszonyban az Előfizetővel, akkor a személyes adatok megsértése esetén ezen vállalkozás a Szolgáltatót köteles haladéktalanul értesíteni. (Akr. 5. § (15))

A személyes adatok megsértése esetén mérlegelni kell, hogy az várhatóan hátrányosan érinti-e az Előfizető, felhasználó, vagy más magánszemély személyes adatainak vagy magánéletének védelmét.

A mérlegelés során figyelembe kell venni különösen:

1. az érintett személyes adatok jellegét és tartalmát, különösen akkor, ha azok pénzügyi információkat, az Info. tv. 3. § 3. pontja szerinti különleges adatokat, helymeghatározási adatokat, internetes naplófájlokat, internetes böngészési előzményeket, elektronikus levelezési adatokat és tételes híváslistákat érintenek;
2. a személyes adatok megsértésének várható következményeit az érintett Előfizetőre, felhasználóra, vagy más magánszemélyre nézve, különösen akkor, ha a személyes adatok megsértése személyes adattal visszaéléshez, testi épség sérelméhez, becsületsértéshez, rágalmazáshoz, vagy a jó hírnév sérelméhez vezethet; valamint
3. a személyes adatok megsértésének körülményeit, különösen akkor, ha a Büntető Törvénykönyvről szóló 2012. évi C. törvényben szabályozott tiltott adatszerzés, vagy információs rendszer, vagy adat megsértése, valamint az információs rendszer védelmét biztosító technikai intézkedés kijátszása bűncselekmények gyanúja merül fel, vagy a Szolgáltató tudomással bír arról, hogy az adatokat az adatkezelésre nem jogosult személyek kezelik (Akr. 5. § (17)).

Ha az értesítés veszélyeztetheti a személyes adat megsértésének megfelelő kivizsgálását, a Szolgáltató - a Hatóság előzetes engedélyével - olyan időpontra halaszthatja az Előfizető, felhasználó vagy magánszemély értesítését, amelyet a Hatóság már alkalmasnak tart az értesítés megtételére (Akr. 5. § (19)).

Nem kell az érintett Előfizetőt, vagy magánszemélyt értesíteni a személyes adataival való visszaélésről, ha a Szolgáltató a Hatóságnak kielégítően igazolni tudja, hogy végrehajtotta a megfelelő technikai védelmi intézkedéseket, vagy, hogy ezen intézkedéseket alkalmazták a biztonság sérelmével érintett adatok tekintetében. Az ilyen technológiai védelmi intézkedéseknek értelmezhetetlenné kell tenniük az adatokat az azokhoz való hozzáféréshez engedéllyel nem rendelkező személyek számára (Eht. 156. § (5) bekezdés, Akr. 5. §). Az adatok akkor tekinthetőek értelmezhetetlennek, ha (Akr. 5/A. §):

1. szabványos kriptográfiai algoritmussal biztonságosan titkosítva vannak, az adatok dekódolásához használt kriptográfiai kulcsot nem veszélyeztette a biztonságnak semmilyen megsértése, és az adatok dekódolásához használt kriptográfiai kulcs úgy került generálásra, hogy az elérhető technológiai eszközökkel az ne legyen kideríthető a kriptográfiai kulcshoz hozzáférni nem jogosult számára; vagy
2. kriptográfiai kulcsos szabványos lenyomatképző, úgynevezett „hash” függvénnyel kiszámolt lenyomattal helyettesítették, az adatok lenyomatképzéséhez használt kriptográfiai kulcsot nem veszélyeztette a biztonságnak semmilyen megsértése, és az adatok lenyomatképzéséhez használt kriptográfiai kulcsot úgy generálták, hogy az elérhető technológiai eszközökkel az ne legyen kideríthető a kriptográfiai kulcshoz hozzáférni nem jogosult számára.

Az értesítés tartalmazza:

1. a Szolgáltató nevét;
2. a belső adatvédelmi felelős vagy a további tájékoztatást nyújtó egyéb kapcsolattartó nevét és elérhetőségét;
3. a személyes adatok megsértését okozó esemény összefoglalását;
4. a személyes adatok megsértésének becsült időpontját;
5. a jogsértéssel érintett személyes jellegét és tartalmát;
6. a személyes adatok megsértésének lehetséges következményeit és kedvezőtlen hatásait az Előfizetőkre, felhasználókra, vagy más magánszemélyekre;
7. a személyes adatok megsértésének körülményeit;
8. azokat az elérhetőségeket, ahol az Előfizetők, illetve más magánszemélyek a személyes adatok megsértésével kapcsolatban további felvilágosítást kérhetnek;
9. a személyes adatok megsértésének kezelésére a Szolgáltató által alkalmazott intézkedéseket;
10. a lehetséges kedvezőtlen hatások enyhítésére a Szolgáltató által javasolt intézkedéseket;
11. amennyiben az Előfizető, vagy más magánszemély értesítésekor a Szolgáltató a személyes adatok megsértését a Hatóságnak már bejelentette, úgy annak megtörténtéről szóló tájékoztatást (Akr. 5. § (18)).

A Szolgáltató olyan nyilvántartást vezet a személyes adatok megsértésének eseteiről, amely tartalmazza az ilyen esetek lényeges körülményeit, hatásait, valamint a Szolgáltató által megtett korrekciós intézkedéseket is. A nyilvántartás minden olyan tényre és körülményre kiterjed, amely alapján a Hatóság ellenőrizni képes, hogy a Szolgáltató az Eht. 156. § (5) bekezdés rendelkezéseinek megfelelt-e, vagy sem (Eht. 156. § (4)). A nyilvántartás tartalmazza a személyes adatok megsértésének lényeges körülményeit, különösen:

1. az esemény bekövetkeztének időpontját, szükség esetén becslés alapján, továbbá az esemény észlelésének időpontját;
2. az esemény összefoglalását, megjelölve a személyes adatok megsértésének módját és körülményeit, továbbá az adatok megsértésének fizikai helyét és az érintett adathordozót is;
3. az érintett Előfizetők, felhasználók, vagy más magánszemélyek számát;
4. az érintett személyes adatok jellegét és tartalmát;
5. a lehetséges következmények és kedvezőtlen hatások ismertetését az Előfizetőkre, felhasználókra, vagy más magánszemélyekre nézve;
6. a Szolgáltató által a személyes adatok megsértésének lehetséges kedvezőtlen hatásai enyhítésére alkalmazott, vagy alkalmazni tervezett műszaki és szervezeti intézkedéseket;
7. a Hatóságnak történő bejelentés, valamint az Előfizetők, vagy más magánszemélyek értesítésének időpontjára és módjára vonatkozó információkat (Akr. 5. § (20)-(21)).
8. A hálózat egységességével és a szolgáltatás biztonságával kapcsolatos rendelkezések, valamint az ezekkel kapcsolatos tájékoztatási kötelezettség

A műszaki és szervezési intézkedések - figyelembe véve a legjobb gyakorlatot és a meghozandó intézkedések költségeit - a Szolgáltatónál a hálózat egységességével és a szolgáltatás nyújtásával kapcsolatban jelentkező kockázatoknak megfelelő biztonsági szintet nyújtják (Eht. 156. § (9), Akr. 2. §).

A Szolgáltató - szükség szerint más Szolgáltatókkal közösen - műszaki és szervezési intézkedésekkel köteles gondoskodni a szolgáltatás biztonságának, valamint az elektronikus hírközlési szolgáltatás nyújtása során kezelt Előfizetői személyes adatok védelméről (Eht. 156. § (1)).

A Szolgáltató tájékoztatja az Előfizetőt a hálózat egységességével és a szolgáltatás biztonságát veszélyeztető, a Szolgáltató által megtett műszaki és szervezési intézkedések ellenére fennmaradó, ismert kockázatokról és a védelem érdekében az Előfizető által tehető intézkedésekről (Eht. 156. § (10)).

Ha a hálózat egységességével és a szolgáltatás biztonságát érintő, vagy veszélyeztető esemény következtében korábban nem ismert, új biztonsági kockázat jelentkezik, a Szolgáltató ügyfélszolgálatán és internetes honlapján haladéktalanul tájékoztatja az Előfizetőt a korábban nem ismert, új biztonsági kockázatról, a védelem érdekében az Előfizető által tehető intézkedésekről, és azok várható költségeiről. A Szolgáltató által nyújtott tájékoztatásért külön díj nem kérhető az Előfizetőtől. A Szolgáltató által nyújtott tájékoztatás nem mentesíti a Szolgáltatót a védelem érdekében teendő, a hálózat egységességével és a szolgáltatás megszokott biztonsági szintjének visszaállítása érdekében szükséges intézkedések megtétele alól (Eht. 156. § (11)).

A Szolgáltatónak a személyes adatok kezeléséhez a szolgáltatás nyújtása során alkalmazott elektronikus hírközlő eszközöket úgy kell megválasztania és üzemeltetnie, hogy a kezelt adat

1. az arra feljogosítottak számára hozzáférhető (rendelkezésre állás);
2. hitelessége és hitelesítése biztosított (adatkezelés hitelessége);
3. változatlansága igazolható (adatintegritás);
4. a jogosulatlan hozzáférés ellen védett (adat bizalmassága)

legyen (Akr. 2. § (1)).

1. A személyes adatok automatizált feldolgozása során a Szolgáltatót terhelő további kötelezettségek

A személyes adatok automatizált feldolgozása során a Szolgáltató további intézkedésekkel biztosítja

1. a jogosulatlan adatbevitel megakadályozását;
2. az automatikus adatfeldolgozó rendszerek jogosulatlan személyek általi, adatátviteli berendezés segítségével történő használatának megakadályozását;
3. annak ellenőrizhetőségét és megállapíthatóságát, hogy a személyes adatokat adatátviteli berendezés alkalmazásával mely szerveknek továbbították, vagy továbbíthatják;
4. annak ellenőrizhetőségét és megállapíthatóságát, hogy mely személyes adatokat, mikor és ki vitte be az automatikus adatfeldolgozó rendszerekbe;
5. a telepített rendszerek üzemzavar esetén történő helyreállíthatóságát és
6. azt, hogy az automatizált feldolgozás során fellépő hibákról jelentés készüljön (Info tv. 7. (5)).

Szolgáltató az adatok biztonságát szolgáló intézkedések meghatározásakor és alkalmazásakor tekintettel van a technika mindenkori fejlettségére. Több lehetséges adatkezelési megoldás közül azt választja, amely a személyes adatok magasabb szintű védelmét biztosítja, kivéve, ha az aránytalan nehézséget jelentene a Szolgáltatónak (Info. tv. 7. § (6)).

1. A hívások megfigyelése

A Szolgáltató a továbbított közlések tartalmát csak olyan mértékben ismerheti meg és tárolhatja, amely a szolgáltatás nyújtásához műszakilag elengedhetetlenül szükséges (Eht 155. § (3)).

A nyomozó hatóságok és a rendőrségről szóló törvényben meghatározott belső bűnmegelőzési és bűnfelderítési feladatokat ellátó, valamint terrorizmust elhárító szerv (a továbbiakban együtt: nyomozó hatóságok), valamint a nemzetbiztonsági szolgálatok a törvényben foglaltak szerint, továbbá a frekvenciagazdálkodó hatóságok – az Eht. 11. § (3) bekezdésében előírt jogkör gyakorlása során - a közléseket megfigyelhetik, lehallgathatják, tárolhatják, vagy a küldeménybe, közlésbe azok megfigyelése érdekében más módokon beavatkozhatnak (Eht. 155 § (5)).

Az életet, a testi épséget, a vagyont veszélyeztető fenyegetés, zsarolás alapos gyanúja esetén a nyomozó hatóság - külön törvényben foglaltak szerint, az Előfizető írásbeli kérelmére - az Előfizető használatában lévő végberendezésen folytatott beszélgetés, üzenetküldés, e-mail levelezés útján, vagy más módon továbbított közlést lebonyolítók személyes adatait a kérelemben foglalt időhatáron belül megismerheti és rögzítheti. (Eht 155. § (7))

Az elektronikus hírközlési hálózaton, vagy azt helyettesítő elektronikus hírközlési rendszerek útján továbbított közlés tartalmát csak az erre törvényben feljogosított szervek ismerhetik meg, illetve rögzíthetik technikai eszközzel a törvény által szabályozott esetekben és módon.

1. Közös adatállomány

A Szolgáltató a díjfizetési, illetőleg a szerződésből eredő egyéb kötelezettségek kijátszásának megelőzése céljából jogosult jelen ÁSZF szerint jogszerűen kezelhető adatok köréből az Előfizető azonosításához szükséges adatokat, valamint az adatátadásnak az indokáról szóló tájékoztatást másik Szolgáltatónak átadni, vagy attól átvenni, illetőleg - azzal az adattartalommal - közös adatállományt létrehozni (Eht. 158. § (1)).

A Szolgáltató csak az alábbi Előfizetői adatokat adhatja tovább:

* 1. az Előfizető neve, lakóhelye, tartózkodási helye, illetve székhelye;
  2. természetes személy Előfizető esetén az Előfizető (születési) neve, anyja születési neve, születési helye és ideje;
  3. nem természetes személy Előfizető esetén az Előfizető cégjegyzékszáma, vagy más nyilvántartási száma, valamint az Előfizető bankszámlaszáma;
  4. a szerződés tartama (Eht. 158. § (2)), (Eszr. 11.§ (1). d) ).

A Szolgáltató az Előfizető adatait abban az esetben adhatja át, illetve az adatok akkor kerülhetnek be a közös adatállományba, ha

* 1. számlatartozás miatt a Szolgáltató az Előfizetői szerződést felmondta, vagy a szolgáltatás igénybevételi lehetőségét az Előfizető számára részben, vagy egészben korlátozta; vagy
  2. számlatartozása miatt a Szolgáltató bírósági, vagy hatósági eljárást kezdeményezett az Előfizető ellen, illetve az Előfizető tartózkodási helye ismeretlen; vagy
  3. az igénylő, illetve az Előfizető kár okozása érdekében a Szolgáltatót megtévesztette, vagy a megtévesztésére törekszik (így különösen, ha az azonosítására szolgáló dokumentum nyilvánvalóan hamis, hamisított vagy érvénytelen) (Eht 158. § (3)).

A Szolgáltató az Előfizetőt haladéktalanul tájékoztatja az adatátadás tényéről (Eht 158. § (4) bekezdés).

A közös adatállomány kezelésére, annak időtartama tekintetében az Eht. 157. § (3) bekezdésében foglaltak az irányadóak (alapesetben egy év/elévülés). Az adatok kizárólag a díjfizetési, illetőleg a szerződésből eredő egyéb kötelezettségek kijátszásának megelőzése, illetőleg a közös adatállomány létrehozatala céljára használhatók fel, illetve keletkezésüktől az Előfizetői szerződésből az adattal összefüggésben eredő igények elévüléséig kezelhetők (Eht 158. § (5) bekezdés).

Amint megszűnnek az adatok jogszerű kezelésének, vagy átadásának feltételei, a Szolgáltató haladéktalanul intézkedik az Előfizető adatainak a közös adatbázisból történő törlése iránt, és értesítést küld a korábban értesített Szolgáltatóknak és az érintett Előfizetőnek a törlés tényéről (Eht. 158. § (6) bekezdés).

Az adatállományból adatot igényelhet:

* 1. a Szolgáltató, kizárólag a szerződéskötés megtagadása céljából;
  2. a 4. pontban foglalt szerv, illetve hatóság;
  3. bármely fogyasztó (Eht. 188. § 28. pont) annak tekintetében, hogy a nyilvántartás milyen rá vonatkozó adatot tartalmaz (Eht. 158. § (7) bekezdés).

1. Az adatok felhasználása közvetlen üzletszerzési, tájékoztatási, vagy piackutatási célra

Az Előfizető hozzájárulhat ahhoz, hogy a Szolgáltató a számlázási adatokat az Előfizető fogyasztási szokásainak a leginkább megfelelő akciós ajánlat kidolgozása céljából – csak az elengedhetetlenül szükséges mértékig – kezelje. Amennyiben ehhez az Előfizető hozzájárul, a Szolgáltató jogosult telefonon, vagy egyéb elektronikus hírközlési úton az Előfizetőt az akciós ajánlataival megkeresni.

Előfizető a személyes adatai kezeléséhez történő hozzájárulását- a megfelelő azonosítást követően - bármikor költségmentesen és joghátrány nélkül visszavonhatja.

A Szolgáltató kedvezményes ajánlatainak igénybevételi feltételeként az Előfizető hozzájárulását kérheti a személyes adatainak közvetlen üzletszerzési, tájékoztatási vagy piackutatási célra történő felhasználásához. Az Előfizető a hozzájárulását bármikor visszavonhatja, azonban ebben az esetben a kedvezményt elveszítheti.

Az emberi beavatkozás nélküli, automatizált hívórendszer vagy Előfizetői kapcsolat létrehozására szolgáló más automatizált eszköz az Előfizető tekintetében csak akkor alkalmazható közvetlen üzletszerzés, tájékoztatás, közvélemény- és piackutatás céljára, ha ehhez az Előfizető előzetesen hozzájárult (Eht. 162. § (1) bekezdés). Kizárólag automatizált adatfeldolgozással az érintett személyes jellemzőinek értékelésén alapuló döntés meghozatalára csak akkor kerülhet sor, ha a döntést valamely szerződés megkötése, vagy teljesítése során hozták, feltéve, hogy azt az érintett kezdeményezte, vagy olyan törvény teszi lehetővé, amely az érintett jogos érdekeit biztosító intézkedéseket is megállapítja. Az automatizált adatfeldolgozással hozott döntés esetén az érintettet - kérelmére - tájékoztatni kell az alkalmazott módszerről és annak lényegéről, valamint az érintettnek álláspontja kifejtésére lehetőséget kell biztosítani (Info. tv. 11. § (1)-(2) bekezdések).

Tilos közvetlen üzletszerzés, tájékoztatás, közvélemény- vagy piackutatás, valamint a gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény (Grt.) 6. §-ának hatálya alá nem tartozó közvetlen üzletszerzés, illetve egyéb, a Grt. szerinti reklámnak nem minősülő tájékoztatás céljából olyan Előfizetővel kapcsolatot kezdeményezni, aki úgy nyilatkozott, hogy nem kíván ilyen kapcsolatfelvételt fogadni (Eht. 162.§ (2) bekezdés).

Az Előfizető kifejezett hozzájárulása ellenére sem lehetséges olyan közvetlen üzletszerzési, tájékoztatási, közvélemény- és piackutatási célú küldemény továbbítása, amelyből nem ismerhetők fel a feladó azonosító adatai (Eht. 162. § (3) bekezdés).

Szolgáltató értéknövelt szolgáltatás nyújtása, vagy saját üzletszerzési céljából – kizárólag az Előfizető kifejezett előzetes hozzájárulásával – kezelheti az Előfizető azonosító (név, cím, telefonszám) és az Előfizető forgalmi adatait. Az Előfizető ezen hozzájárulását az Előfizetői szerződés megkötésekor, vagy később a Szolgáltató ügyfélszolgálatán, illetve írásban a www.telekom.hu honlapon az előfizetéshez tartozó bejelentkezési azonosító és jelszó megadása után, vagy szóban, megfelelő azonosítást követően feltétel nélkül bármikor módosíthatja, vagy visszavonhatja.

A felhasználóval, Előfizetővel kapcsolatos forgalmi adatokon kívüli helymeghatározási adatokat - a közös adatállomány szerinti adatfeldolgozás kivételével - az elektronikus hírközlési Szolgáltató kizárólag a felhasználó, vagy az Előfizető hozzájárulása esetén dolgozhatja fel, és csak olyan mértékben és időtartamig, amely szükséges az értéknövelt szolgáltatás nyújtásához (Eht. 156 § (14)).

1. A telefonkönyvi, illetve a tudakozói adatkezelés speciális szabályai

A Szolgáltató Előfizetői listában tartja nyilván az Előfizető azonosításához és az általa igénybe vett szolgáltatáshoz szükséges azon adatokat, amelynek a Szolgáltató általi adatkezelését az Eht.  vagy külön jogszabály lehetővé teszi (Eht. 160. § (1) bekezdés).

A Szolgáltató valamennyi helyhez kötött telefonszolgáltatást igénybe vevő Előfizetőjéről évente nyomtatott (telefonkönyv), vagy elektronikus formában Előfizetői névjegyzéket köteles készíteni. Az elektronikus hírközlési Szolgáltató, vagy más információs Szolgáltató létrehozhat címtárakat, amelyben az Előfizetőkre vonatkozó adatok meghatározott csoportosításban szerepelnek (Eht. 160. § (2) bekezdés).

Az Előfizetői névjegyzékek, vagy címtárak az Előfizető önkéntes és egyértelmű hozzájárulása nélkül csak annyi adatot tartalmazhatnak róla, amennyi azonosításához feltétlenül szükséges (Eht. 160. § (3) bekezdés).

Az Eht. 117. § d) pontja szerinti Előfizetői névjegyzéket az Előfizető - jogszabályban meghatározott feltételek mellett - térítésmentesen veheti át (Eht. 160. (5) bekezdés).

Az elektronikus hírközlési Szolgáltatók az Előfizetői névjegyzékben és a címtárban levő adatokat arra használhatják, hogy szolgáltatásként tájékoztatást nyújtsanak azok adataiból. A szolgáltatás nyújtása keretében nem lehet több adatot közölni, mint amennyi az Előfizetői névjegyzékben és címtárban megjelenik, kivéve, ha az érintett további adatok szolgáltatásához hozzájárult (Eht. 161. § (1) bekezdés).

Technikai megoldásokkal kell biztosítani az Előfizetői névjegyzékből és a címtárból történő lekérdezés biztonságát és az azzal való visszaélés megakadályozását, különösen az adatok jogosulatlan vagy indokolatlan mértékű letöltését, továbbá más tagállam felhasználóinak hívás, vagy SMS útján történő közvetlen hozzáférését (Eht. 161. § (2) bekezdés).

Tilos az elektronikus Előfizetői névjegyzékben és címtárakban levő adatok összekapcsolása más adattal vagy nyilvántartással, kivéve, ha az elektronikus hírközlési Szolgáltató részére működtetési okokból szükséges (Eht. 161. § (3) bekezdés).

Az Előfizető e- mail címének, valamint web-címének a Tudakozóban történő nyilvánosságra hozatalát a Szolgáltató díj fizetéséhez kötheti. A Telefonkönyvben ez utóbbi adatok megjelentetése nem lehetséges.

Szolgáltató köteles évente egy alkalommal valamennyi telefonszolgáltatását igénybe vevő olyan előfizetőjéről névjegyzéket készíteni, aki e névjegyzékben való szerepeltetéséhez hozzájárult. A névjegyzéket a telefonszolgáltató köteles elektronikusan - legalább interneten keresztül - bárki számára hozzáférhetővé tenni.

A szolgáltató minden előfizető számára biztosítja, hogy az előfizetői névjegyzékben külön térítés nélkül feltüntethesse nevét, lakcímét (székhelyét) és előfizetői hívószámát, igény esetén az előfizetői hívószámhoz tartozó végberendezés felhasználási módját (telefon/fax). Egyéni előfizető díjmentesen kérheti továbbá neve után a foglalkozása és iskolai végzettsége, szakképesítése feltüntetését is, legfeljebb 24 karakter hosszúságig.

Szolgáltató a vezetékes szolgáltatás igénybe vevő előfizetője számára - egyéni előfizető esetében díjmentesen - biztosítja, hogy kérése esetén az előfizetői névjegyzékben legalább egy mobil rádiótelefon előfizetői hívószámot is feltüntethessen.

Az előfizetői névjegyzék természetes személynek nem minősülő előfizetők esetében az - előfizetői névjegyzékben való feltüntetéséhez hozzájáruló - előfizető nevét és legalább egy előfizetői hívószámát tartalmazza.

Az előfizetői névjegyzék internetes változatát folyamatosan, az elektronikus adathordozón hozzáférhetővé tett vagy nyomtatott formát legalább évente frissíti a szolgáltató.

A Szolgáltató az Előfizetői adatokat az erre a célra rendszeresített formanyomtatványon az Előfizető által megjelölt adatkezelési típusnak megfelelően köteles kezelni.

Az egyéni Előfizetők telefonadataik kezeléséről a következők szerint rendelkezhetnek:

1. Kérhetik, hogy adataik a telefonkönyvben közzétételre kerüljenek, amely közzététel egyben ezen adatoknak a tudakozóban történő kezelését, kiadását is jelenti (nyílt adatkezelés).
2. Kérhetik, hogy adataik közül nevük, házszám nélküli címük, foglalkozásuk és telefonszámuk a tudakozóban kiadásra kerüljenek, és a telefonkönyvben megjelenjenek (részleges címet tartalmazó adatkezelés).
3. Kérhetik, hogy adataikról csak a tudakozó adjon tájékoztatást (tudakozói adatkezelés).
4. Kérhetik, hogy adataik sem a telefonkönyvben, sem a tudakozóban ne jelenjenek meg, illetve azokról ne adjanak tájékoztatást (rejtett adatkezelés).

Az adatkezelési rendelkezés minden esetben az Előfizetői szerződés része, nyilatkozattételre csak az Előfizető, illetőleg üzleti/intézményi Előfizető esetében kizárólag a képviselő jogosult, a használó adatainak megjelenéséhez a használó aláírása is szükséges.

Amennyiben a Szolgáltató a szerződés mellékletét képező adatvédelmi nyilatkozatban foglalt Előfizetői rendelkezéseket hibásan, vagy nem megfelelően teljesíti, az Előfizető vagyonában okozott kárért – az elmaradt haszon kivételével - felel. Ha az Előfizető tiltó nyilatkozata ellenére Előfizetői adatai megjelennek a telefonkönyvben és/vagy a tudakozó adatállományában, a Szolgáltató erre irányuló kérés esetén ingyenes számcserét biztosít az Előfizető részére, továbbá az Előfizető igénye szerint a számcseréből eredő értesítési költségeinek fedezetéül átalány kártérítésként az adott Előfizetőre irányadó előfizetési díj egyhavi összegét jóváírja.

Az Előfizetők által választott adatkezelési módnak megfelelően a Szolgáltató az adatkezelési hozzájáruláson megadott személyes adatok vonatkozásában a közvetkező Előfizetői listák közzétételére, illetve tudakozószolgálatok működtetésére jogosult:

* nyomtatott telefonkönyv (megyei, budapesti, regionális),
* nyomtatott szakmai névjegyzék,
* elektronikus telefonkönyvek (CD, internet, SMS, WAP stb.),
* egyéb nyomatott és elektronikus névsorok, valamint Előfizetői –címtárak (pl. e-mail és webcímjegyzék),
* országos egységes belföldi tudakozó,
* országos kereskedelmi, szakmai vagy értéknövelt tudakozók (pl.: 11818, 11824.),
* nemzetközi tudakozó,
* elektronikus tudakozók (CD, internet, SMS, WAP stb.).

Amennyiben az egyéni Előfizető az 1-es adatkezelési típust választja, és nem kívánja, hogy a személyes adatait közvetlen üzletszerzési célból más cégek/vállalkozások címlistáikban szerepeltessék, kérheti, hogy a Szolgáltató a telefonkönyvben tüntesse fel, hogy a személyes adatai nem használhatók fel közvetlen üzletszerzési célra. Az 1-es adatkezelési mód választása esetén a Szolgáltató a telefonkönyvben nyilvánosságra hozott adatok más célú felhasználását nem tudja megakadályozni még abban az esetben sem, ha az Előfizető kérésére a Szolgáltató a telefonkönyvben az adatai mellett feltüntette, hogy az adatai közvetlen üzletszerzési célra nem használhatók fel. A Szolgáltatót ebben az esetben nem terheli kárfelelősség más cégek/vállalkozások közvetlen üzletszerzésére irányuló megkereséseivel összefüggésben.

Amennyiben az egyéni Előfizető a szerződés megkötésekor (szóban, írásban, ráutaló magatartással létrejött szerződés esetén is) az adatai kezeléséről és a hívószámkijelzés letiltásáról nem nyilatkozik, a Szolgáltató az ügyfél ellenkező tartalmú nyilatkozatáig (telefonos/írásbeli) ezt úgy értékeli, hogy az Előfizető az adatai rejtett kezelését kívánja, és hívószáma kijelzéséhez nem járult hozzá, így az ügyfél adatait a rejtett adatkezelési mód szerint kezeli, illetve ez esetben az emelt díjas szolgáltatások az ügyfél számára nem biztosíthatóak.

Bármelyik adatkezelési mód választása, vagy annak módosítása esetén az annak megfelelő eljárást a Szolgáltató díjmentesen biztosítja.

A telefonkönyvben és a tudakozóban az egyéni Előfizető hozzájárulásával ugyanazon a címen más magánszemély használók (nyilvántartott használók) adatai is szerepelhetnek díjazás ellenében, függetlenül az Előfizető által választott adatkezeléstől. Tudakozói szerepeltetéshez az egyéni Előfizető hozzájárulásával megadhatóak nem magánszemély használók adatai is. A használó adatait a Szolgáltató a használó adatkezelési rendelkezésének megfelelően kezeli.

Az üzleti/intézményi Előfizető hozzájárulásával az Előfizető neve mellett más használók (nyilvántartott használók) adatai is szerepelhetnek a tudakozószolgálat nyilvántartásában díjazás ellenében. Üzleti/intézményi Előfizetők neve mellett a telefonkönyvben további adatok, így például más használók adatainak a megjelentetése, illetve adatok több helyen történő megjelentetése hirdetésnek minősül, amelyet külön díjazás ellenében a Szolgáltatónál, vagy nyomtatott névsorok esetében a szerződött partnerénél lehet kezdeményezni.

Az üzleti/intézményi Előfizető kérheti, hogy címe és Előfizetői száma mellett cégszerű elnevezése helyett közismert megnevezése (vagy a használó adatai) szerepeljenek a telefonkönyvben és a tudakozóban. Ebben az esetben cégszerű elnevezésének megjelenítésére az adott Előfizetői szám mellett az Előfizető nem jogosult. A kért adat megjelenítéséért a Szolgáltató díjat nem számít fel.

Előfizető a hozzájárulását (tudakozó, TK-i megjelenés) a valamennyi belföldi hálózatból díjmentesen hívható 1430-as hálózaton belül ingyenesen hívható számán - a megfelelő azonosítást követően - bármikor megadhatja/visszavonhatja/módosíthatja.

Ha az Előfizető korábban adatai közzétételéhez hozzájárult, és ezt a hozzájárulását visszavonja, a tudakozószolgálat a bejelentést követő 8. nap után nem ad felvilágosítást az Előfizető adatairól.

1. A forgalmi és számlázási adatok kezelése

A Szolgáltató által az Eht. 142. § (1) bekezdése alapján biztosított számlamelléklet nem tartalmazhat a hívott fél egyértelmű azonosítására alkalmas adatot.

Az Eht. 142. § (2) bekezdésben foglaltak szerinti hívásrészletező az alábbi kivételekkel nem tartalmazhat a hívott fél egyértelmű azonosítására alkalmas adatot.

Ha az Előfizető a Szolgáltatótól az Eht. 142. § (2) bekezdése alapján hívásrészletező rendelkezésre bocsátását kéri, ennek teljesítése előtt a Szolgáltató köteles az Előfizető figyelmét felhívni arra, hogy a hívásrészletezővel együtt az elektronikus hírközlési szolgáltatást igénybe vevő, az Előfizetőn kívüli természetes személy felhasználók személyes adatainak birtokába juthat, és ezeknek a megismerésére az Előfizető csak akkor jogosult, ha ahhoz a felhasználók hozzájárultak. A Szolgáltató köteles az Előfizetőt arról is tájékoztatni, hogy a hozzájárulás hiányában a díjszámításhoz szükséges forgalmi és számlázási adatokat a hívásrészletező nem fogja teljes körűen tartalmazni azokban az esetekben, ahol a díj számításához a hívott szám egyértelmű azonosítása szükséges.

A Szolgáltató a hozzájárulás meglétét, vagy annak tartalmát nem köteles vizsgálni, a hozzájárulásért kizárólag az Előfizető tartozik felelősséggel.

A Szolgáltató az előzőek szerinti kimutatásban az Előfizető kérésére sem adhatja meg a Hatóság által az Előfizetői kérés kézhezvételét megelőzően legalább öt nappal „nem azonosítható hívószámként” közzétett azon szervezetek hívószámait, amely hívószámokon

1. többnyire névtelen hívók részére olyan szolgáltatást nyújtanak, amelyből a hívó félre vonatkozó különleges adatra lehet következtetni, így különösen az egyházi, lelki vagy a kóros szenvedélyekkel kapcsolatos segélyvonalak hívására;
2. többnyire névtelen hívók részére bűncselekmény bejelentését teszik lehetővé (névtelen tanúvonalak);
3. a segélykérő szolgálatokat értesítik.
4. Az azonosítókijelzés és a hívásátirányítás speciális szabályai

A Szolgáltatónak ingyenesen biztosítania kell az Előfizető írásbeli kérelme alapján

1. a hívó felhasználónak, hogy hívásonként letilthassa az azonosítója kijelzését a hívott készüléken;
2. a hívó Előfizetőnek, hogy Előfizetői hozzáférési pontonként letilthassa az azonosítója kijelzését a hívott készüléken;
3. a hívó felhasználónak, hogy hívásonként - a *b)* pontban meghatározott letiltás ellenére - lehetővé tegye azonosítója kijelzését a hívott készüléken;
4. a hívott Előfizetőnek, hogy készülékén a hívó azonosítója ne jelenjék meg;
5. a hívott Előfizetőnek, hogy megtagadja azon hívások fogadását, amelyek esetében a hívó az azonosítója kijelzését letiltotta.

Az előző bekezdés a) és b) pontjában meghatározott letiltás nem alkalmazható a jogszabály szerinti - az állam működése, a lakosság ellátása szempontjából kiemelten fontos - létesítmények, valamint a segélyhívó szolgálatok (a rendőrség, a tűzoltóság és a mentőszolgálat) hívószámaira, beleértve a „112” egységes európai segélyhívószámra irányuló hívásokat is.

Szolgáltató az Eht. 155. § (7) bekezdésben meghatározott hatóságokkal történő közreműködés keretében, az ott meghatározott eljárásban jogosult figyelmen kívül hagyni ideiglenes jelleggel a hívó vonal azonosításának letiltását, amennyiben az Előfizető olyan hívások nyomon követése érdekében kéri ezt, amelyek esetén az Eht. 155. § (7) bekezdésben meghatározott bűncselekmény alapos gyanúja merül fel. Ebben az esetben a hívó Előfizető azonosítását tartalmazó hívásadatokat a Szolgáltató tárolja, és az arra feljogosítottak részére hozzáférhetővé teszi.

Szolgáltató ingyenesen köteles hívott Előfizetője számára biztosítani, hogy annak kérésére az Előfizető hívószámára irányuló hívások esetén a hívott vonal azonosítója ne jelenjen meg a hívó fél készülékén (kapcsolt vonal azonosító kijelzésének letiltása).

Szolgáltatónak ingyenesen biztosítania kell az Előfizető számára, hogy amennyiben a készülékére érkező hívásokat kérésére a Szolgáltató automatikusan egy másik hívószámú készülékre irányítja át, abban az esetben rendelkezhessen, hogy a hívó készüléken ne jelenjék meg olyan adat, amely:

1. arra a hívószámra utalna, amelyre az átirányítás történt, vagy
2. annak az Előfizetőnek a személyére utalna, akihez az átirányítás történt.

Szolgáltató ingyenesen köteles biztosítani azt, hogy az olyan Előfizető, akinek a hívószámára egy másik Előfizető automatikus átirányítással átirányítatta a saját hívószámára érkező hívásokat a Szolgáltató felügyelete alá tartozó berendezéssel, letiltathassa ezt az átirányítást.

1. Az érintett jogai és érvényesítésük (Info tv. 14-19. §)

Az Előfizető kérelmezheti a Szolgáltatónál

1. tájékoztatását személyes adatai kezeléséről,
2. személyes adatainak helyesbítését, valamint
3. személyes adatainak - a kötelező adatkezelés kivételével - törlését vagy zárolását.

Az Előfizető kérelmére a Szolgáltató tájékoztatást ad az Előfizető általa kezelt, illetve az általa megbízott adatfeldolgozó által feldolgozott adatairól, azok forrásáról, az adatkezelés céljáról, jogalapjáról, időtartamáról, az adatfeldolgozó nevéről, címéről és az adatkezeléssel összefüggő tevékenységéről, továbbá - az Előfizető személyes adatainak továbbítása esetén - az adattovábbítás jogalapjáról és címzettjéről.

A Szolgáltató az adattovábbítás jogszerűségének ellenőrzése, valamint az Előfizető tájékoztatása céljából adattovábbítási nyilvántartást vezet, amely tartalmazza az általa kezelt személyes adatok továbbításának időpontját, az adattovábbítás jogalapját és címzettjét, a továbbított személyes adatok körének meghatározását, valamint az adatkezelést előíró jogszabályban meghatározott egyéb adatokat. Az adatok adattovábbítási nyilvántartásban való megőrzésére irányuló - és ennek alapján a tájékoztatási - kötelezettség időtartamát az adatkezelést előíró jogszabály korlátozhatja. E korlátozás körében személyes adatok esetében öt évnél rövidebb időtartam nem állapítható meg.

A Szolgáltató a kérelem benyújtásától számított legrövidebb idő alatt, legfeljebb azonban 30 napon belül, közérthető formában, az Előfizető erre irányuló kérelmére írásban ad tájékoztatást.

A tájékoztatás ingyenes, ha a tájékoztatást kérő a folyó évben azonos adatkörre vonatkozóan tájékoztatási kérelmet a Szolgáltatóhoz még nem nyújtott be. Egyéb esetekben költségtérítés állapítható meg. A már megfizetett költségtérítést vissza kell téríteni, ha az adatokat jogellenesen kezelték, vagy a tájékoztatás kérése helyesbítéshez vezetett.

Az Előfizető tájékoztatását a Szolgáltató csak a törvényben meghatározott esetekben tagadhatja meg. Az Előfizetőnek a törvényben meghatározott jogait törvény korlátozhatja az állam külső és belső biztonsága, így a honvédelem, a nemzetbiztonság, a bűncselekmények megelőzése, vagy üldözése, a büntetés-végrehajtás biztonsága érdekében, továbbá állami, vagy önkormányzati gazdasági, vagy pénzügyi érdekből, az Európai Unió jelentős gazdasági vagy pénzügyi érdekéből, valamint a foglalkozások gyakorlásával összefüggő fegyelmi és etikai vétségek, a munkajogi és munkavédelmi kötelezettségszegések megelőzése és feltárása céljából - beleértve minden esetben az ellenőrzést és a felügyeletet is -, továbbá az Előfizető, vagy mások jogainak védelme érdekében. A tájékoztatás megtagadása esetén a Szolgáltató írásban közli az Előfizetővel, hogy a felvilágosítás megtagadására az Info. tv. mely rendelkezése alapján került sor. A felvilágosítás megtagadása esetén a Szolgáltató tájékoztatja az Előfizetőt a bírósági jogorvoslat, továbbá a Hatósághoz fordulás lehetőségéről.

Ha a személyes adat a valóságnak nem felel meg, és a valóságnak megfelelő személyes adat a Szolgáltató rendelkezésére áll, a személyes adatot a Szolgáltató helyesbíti.

A személyes adatot törölni kell, ha

1. kezelése jogellenes;
2. az Előfizető kéri;
3. az hiányos, vagy téves - és ez az állapot jogszerűen nem orvosolható -, feltéve, hogy a törlést törvény nem zárja ki;
4. az adatkezelés célja megszűnt, vagy az adatok tárolásának törvényben meghatározott határideje lejárt;
5. azt a bíróság, vagy a Hatóság elrendelte.

Törlés helyett a Szolgáltató zárolja a személyes adatot, ha az Előfizető ezt kéri, vagy ha a rendelkezésére álló információk alapján feltételezhető, hogy a törlés sértené az Előfizető jogos érdekeit. Az így zárolt személyes adat kizárólag addig kezelhető, ameddig fennáll az az adatkezelési cél, amely a személyes adat törlését kizárta.

A Szolgáltató megjelöli az általa kezelt személyes adatot, ha az Előfizető vitatja annak helyességét, vagy pontosságát, de a vitatott személyes adat helytelensége, vagy pontatlansága nem állapítható meg egyértelműen.

A helyesbítésről, a zárolásról, a megjelölésről és a törlésről az Előfizetőt, továbbá mindazokat értesíteni kell, akiknek korábban az adatot adatkezelés céljára továbbították. Az értesítés mellőzhető, ha ez az adatkezelés céljára való tekintettel az Előfizető jogos érdekét nem sérti. Ha a Szolgáltató az Előfizető helyesbítés, zárolás vagy törlés iránti kérelmét nem teljesíti, a kérelem kézhezvételét követő 30 napon belül írásban közli a helyesbítés, zárolás vagy törlés iránti kérelem elutasításának ténybeli és jogi indokait. A helyesbítés, törlés vagy zárolás iránti kérelem elutasítása esetén a Szolgáltató tájékoztatja az Előfizetőt a bírósági jogorvoslat, továbbá a Hatósághoz fordulás lehetőségéről.

Az Előfizető tiltakozhat személyes adatának kezelése ellen,

1. ha a személyes adatok kezelése, vagy továbbítása kizárólag a Szolgáltatóra vonatkozó jogi kötelezettség teljesítéséhez, vagy a Szolgáltató, vagy harmadik személy jogos érdekének érvényesítéséhez szükséges, kivéve kötelező adatkezelés esetén;
2. ha a személyes adat felhasználása, vagy továbbítása közvetlen üzletszerzés, közvélemény-kutatás, vagy tudományos kutatás céljára történik; valamint
3. törvényben meghatározott egyéb esetben.

A Szolgáltató a tiltakozást a kérelem benyújtásától számított legrövidebb időn belül, de legfeljebb 15 napon belül megvizsgálja, annak megalapozottsága kérdésében döntést hoz, és döntéséről a kérelmezőt írásban tájékoztatja. Ha a Szolgáltató az Előfizető tiltakozásának megalapozottságát megállapítja, az adatkezelést - beleértve a további adatfelvételt és adattovábbítást is - megszünteti, és az adatokat zárolja, valamint a tiltakozásról, továbbá az annak alapján tett intézkedésekről értesíti mindazokat, akik részére a tiltakozással Előfizető személyes adatot korábban továbbította, és akik kötelesek intézkedni a tiltakozási jog érvényesítése érdekében.

Ha az Előfizető a Szolgáltatónak a meghozott döntésével nem ért egyet, illetve ha a Szolgáltató a fenti határidőt elmulasztja, az Előfizető - a döntés közlésétől, illetve a határidő utolsó napjától számított 30 napon belül bírósághoz fordulhat.

A Szolgáltató az Előfizető adatát nem törölheti, ha az adatkezelést törvény rendelte el. Az adat azonban nem továbbítható az adatátvevő részére, ha a Szolgáltató egyetértett a tiltakozással, vagy a bíróság a tiltakozás jogosságát megállapította.

Az Előfizető a jogainak megsértése esetén a Szolgáltató ellen bírósághoz fordulhat. A bíróság az ügyben soron kívül jár el. Azt, hogy az adatkezelés a jogszabályban foglaltaknak megfelel, a Szolgáltató bizonyítja. A per elbírálása a törvényszék, a fővárosban a Fővárosi Törvényszék hatáskörébe tartozik. A per az Előfizető lakóhelye vagy tartózkodási helye szerinti törvényszék előtt is megindítható.

Az Előfizetővel az adatkezelés megkezdése előtt közölni kell, hogy az adatkezelés hozzájáruláson alapul, vagy kötelező.

Az Előfizetőt az adatkezelés megkezdése előtt egyértelműen és részletesen tájékoztatni kell az adatai kezelésével kapcsolatos minden tényről, így különösen az adatkezelés céljáról és jogalapjáról, az adatkezelésre és az adatfeldolgozásra jogosult személyéről, az adatkezelés időtartamáról, arról, ha az Előfizető személyes adatait a Szolgáltató az Info tv. alapján kezeli, illetve arról, hogy kik ismerhetik meg az adatokat. A tájékoztatásnak ki kell terjednie az Előfizető adatkezeléssel kapcsolatos jogaira és jogorvoslati lehetőségeire is.

A Szolgáltató az Előfizető adatainak jogellenes kezelésével, vagy az adatbiztonság követelményeinek megszegésével másnak okozott kárt köteles megtéríteni. Az Előfizetővel szemben a Szolgáltató felel az adatfeldolgozó által okozott kárért is. A Szolgáltató mentesül a felelősség alól, ha bizonyítja, hogy a kárt az adatkezelés körén kívül eső elháríthatatlan ok idézte elő. Nem kell megtéríteni a kárt annyiban, amennyiben az a károsult szándékos vagy súlyosan gondatlan magatartásából származott.

1. A Szolgáltató adatvédelmi felelőse

**dr. Locsmándi Balázs**

1013 Budapest, Krisztina krt. 55.

Tel.: 1/458-7817; Fax: 1/458-7325

E-mail: <mailto:locsmandi.balazs.dr@telekom.hu>

1. Nemzeti Média- és Hírközlési Hatóság

|  | Cím | Levelezési cím | Telefonszám | Faxszám | Nyitvatartási idő | Telefonszám elérhetősége: |
| --- | --- | --- | --- | --- | --- | --- |
| Nemzeti Média- és Hírközlési Hatóság | 1133 Budapest Visegrádi u.106. | 1376 Budapest Pf.997. | 06 1 468 0673 | 06 1 468 0680 | H:8.00-12.00  Sz:13.00-16.00  P: 8.00-12.00 | H-Cs.:8.00-16.30  P.: 8.00-14.00 |
| Nemzeti Média- és Hírközlési Hatóság Budapesti Iroda | 1133 Budapest Visegrádi u. 106. | 1376 Budapest 62.  Pf.997. | 06 1 468 0500 | 06 1 468 0500 | H: 8.00-12.00  Sze: 13.00-16.00  P: 8.00-12.00 | H-Cs.:8.00-16.30  P.: 8.00-14.00 |
| Nemzeti Média- és Hírközlési Hatóság Pécsi Iroda | 7624 Pécs Alkotmány u. 53. | 7602 Pécs PFÜ Pf.459. | 06 72 508 800 | 06 72 508 808 | H: 8.00-12.00  Sze: 13.00-16.00  P: 8.00-12.00 | H-Cs.:8.00-16.30  P.: 8.00-14.00 |
| Nemzeti Média- és Hírközlési Hatóság Debreceni Iroda | 4025 Debrecen Hatvan u. 43. | 4001 Debrecen Pf.230. | 06 52 522 122 | 06 52 417 857 | H: 8.00-12.00  Sze: 13.00-16.00  P: 8.00-12.00 | H-Cs.:8.00-16.30  P.: 8.00-14.00 |
| Nemzeti Média- és Hírközlési Hatóság Miskolci Iroda | 3529 Miskolc Csabai kapu 17. | 3501 Miskolc Pf.391. | 06 46 555 500 | 06 46 411 475 | H: 8.00-12.00  Sze: 13.00-16.00  P: 8.00-12.00 | H-Cs.:8.00-16.30  P.: 8.00-14.00 |
| Nemzeti Média- és Hírközlési Hatóság Szegedi Iroda | 6721 Szeged Csongrádi sgt. 15. | 6701 Szeged Pf.689. | 06 62 568 300 | 06 62 568 368 | H: 8.00-12.00  Sze: 13.00-16.00  P: 8.00-12.00 | H-Cs.:8.00-16.30  P.: 8.00-14.00 |
| Nemzeti Média- és Hírközlési Hatóság Soproni Iroda | 9400 Sopron Kossuth L. u. 26. | 9401 Sopron Pf.123. | 06 99 518 500 | 06 99 518 518 | H: 8.00-12.00  Sze: 13.00-16.00  P: 8.00-12.00 | H-Cs.:8.00-16.30  P.: 8.00-14.00 |

1. Média- és Hírközlési Biztos

|  | Cím | Levelezési cím | Telefonszám | Faxszám | Honlap |
| --- | --- | --- | --- | --- | --- |
| Média- és Hírközlési Biztos | 1088 Budapest, Reviczky u. 5. | 1433 Budapest Pf. 198. | (06 1) 429 8644 | (06 1) 429 8761 | http://www.mediaeshirkozlesibiztos.hu |

1. Pest Megyei Kormányhivatal

|  | Cím | Levelezési cím | Telefonszám | Faxszám | E-mail |
| --- | --- | --- | --- | --- | --- |
| Pest Megyei Kormányhivatal | 1052 Budapest, V. kerület Városház utca 7. | 1364 Budapest, Pf.: 270 | (06 1) 485-6900 | (06 1) 485-6903 | pest@pest.gov.hu |

1. JÁRÁSI (KERÜLETI) HIVATALOK

Az illetékes járási (kerületi) hivatalok elérhetőségeit a <http://www.kormanyhivatal.hu/hu> és a <https://www.telekom.hu/rolunk/vallalatrol/iranyelveink/minoseg_garancia> linkek tartalmazzák.

1. Békéltető testületek

|  |  |
| --- | --- |
| **Baranya Megyei Békéltető Testület**  Székhely: 7625 Pécs, Majorossy I. u. 36. Telefonszám: 06-72-507-154 Levelezési cím: 7635 Pécs, Majorossy I. u. 36. E-mail: abeck@pbkik.hu; mbonyar@pbkik.hu | **Bács-Kiskun Megyei Békéltető Testület**  Székhely: 6000 Kecskemét, Árpád krt. 4. Telefonszám:06-76-501-500; 06-76-501-525, 06-76-501-523 Levelezési cím: 6001 Kecskemét Pf. 228. E-mail: bekeltetes@bacsbekeltetes.hu; mariann.matyus@bkmkik.hu |
| **Békés Megyei Békéltető Testület**  Székhely: 5600 Békéscsaba, Penza ltp. 5. Telefonszám: 06-66-324-976 Levelezési cím: 5600 Békéscsaba, Penza ltp. 5. E-mail:eva.toth@bmkik.hu | **Borsod-Abaúj-Zemplén Megyei Békéltető Testület**  Székhely: 3525 Miskolc, Szentpáli u. 1. Telefonszám:06-46-501-091;06-46-501-870 Levelezési cím: 3525 Miskolc, Szentpáli u. 1. E-mail:kalna.zsuzsa@bokik.hu |
| **Budapesti Békéltető Testület**  Székhely: 1016 Budapest, Krisztina krt. 99. III. em. 310. Telefonszám: 06-1-488-2131 Levelezési cím: 1253 Budapest, Pf.: 10. E-mail: bekelteto.testulet@bkik.hu | **Csongrád Megyei Békéltető Testület**  Székhely: 6721 Szeged, Párizsi krt. 8-12. Telefonszám: 06-62-554-250/118 Levelezési cím: 6721 Szeged, Párizsi krt. 8-12. E-mail: bekelteto.testulet@csmkik.hu |
| **Fejér Megyei Békéltető Testület**  Székhely: 8000 Székesfehérvár, Hosszúsétatér 4-6. Telefonszám:06-22-510-310 Levelezési cím: 8000 Székesfehérvár, Hosszúsétatér 4-6. E-mail: fmkik@fmkik.hu | **Győr-Moson-Sopron Megyei Békéltető Testület**  Székhely: 9021 Győr, Szent István út 10/a. Telefonszám: 06-96-520-217 Levelezési cím: 9021 Győr, Szent István út 10/a. E-mail: bekeltetotestulet@gymskik.hu |
| **Hajdú-Bihar Megyei Békéltető Testület**  Székhely: 4025 Debrecen, Vörösmarty u. 13-15. Telefonszám: 06-52-500-710 Levelezési cím: 4025 Debrecen, Vörösmarty u. 13-15. E-mail: korosi.vanda@hbkik.hu | **Heves Megyei Békéltető Testület**  Székhely: 3300 Eger, Faiskola út 15. Telefonszám: 06-36-429-612 Levelezési cím: 3301 Eger, Postafiók 440. E-mail: hkik@hkik.hu |
| **Jász-Nagykun-Szolnok Megyei Békéltető Testület**  Székhely: 5000 Szolnok, Verseghy park 8. III. emelet 305-306. Telefonszám: 06-56-510-621, 06-20-373-2570 Levelezési cím: 5000 Szolnok, Verseghy park 8. III. emelet 305-306. E-mail: bekeltetotestulet@jnszmkik.hu | **Komárom-Esztergom Megyei Békéltető Testület**  Székhely: 2800 Tatabánya, Fő tér 36. Telefonszám: 06-34-513-027 Levelezési cím: 2800 Tatabánya, Fő tér 36. E-mail: szilvi@kemkik.hu |
| **Nógrád Megyei Békéltető Testület**  Székhely: 3100 Salgótarján, Alkotmány út 9/A. Telefonszám: 06-32-520-860 Levelezési cím: 3100 Salgótarján, Alkotmány út 9/A. E-mail: nkik@nkik.hu | **Pest Megyei Békéltető Testület**  Székhely: 1055 Budapest, Kossuth Lajos tér 6-8. III. emelet 331. Telefonszám: 06-1-269-0703 Levelezési cím: 1364 Budapest, Pf.: 81 E-mail: pmbekelteto@pmkik.hu |
| **Somogy Megyei Békéltető Testület**  Székhely: 7400 Kaposvár, Anna u.6. Telefonszám: 06-82-501-026 Levelezési cím: 7400 Kaposvár, Anna u.6. E-mail: skik@skik.hu | **Szabolcs-Szatmár-Bereg Megyei Békéltető Testület**  Székhely: 4400 Nyíregyháza, Széchenyi u. 2. Telefonszám: 06-42-311-544 Levelezési cím: 4400 Nyíregyháza, Széchenyi u. 2. E-mail: bekelteto@szabkam.hu |
| **Tolna Megyei Békéltető Testület**  Székhely: 7100 Szekszárd, Arany J. u. 23-25. III. emelet Telefonszám: 06-74-411-661 Levelezési cím: 7100 Szekszárd, Arany J. u. 23-25. III. emelet E-mail: kamara@tmkik.hu | **Vas Megyei Békéltető Testület**  Székhely: 9700 Szombathely, Honvéd tér 2. Telefonszám: 06-94-312-356 Levelezési cím: 9700 Szombathely, Honvéd tér 2. E-mail: vmkik@vmkik.hu |
| **Veszprém Megyei Békéltető Testület**  Székhely: 8200 Veszprém, Radnóti tér 1. földszint 116. Telefonszám: 06-88-429-008 Levelezési cím: 8200 Veszprém, Radnóti tér 1. földszint 116. E-mail: bekelteto@veszpremikamara.hu | **Zala Megyei Békéltető Testület**  Székhely: 8900 Zalaegerszeg, Petőfi u. 24. Telefonszám: 06-92-550-513 Levelezési cím: 8900 Zalaegerszeg, Petőfi u. 24. E-mail: zmbekelteto@zmkik.hu |